แนวโน้มสินเชื่อไตรมาส2ยังขยายตัวดี
ธปท.เผยแนวโน้มสินเชื่อไตรมาส 2 ยังขยายตัวดี ส่วนไตรมาสแรกโตลดลงเล็กน้อย แต่ปัญหาหนี้เสียน้อย กระจุกในสินเชื่อรถยนต์
9 พ.ค. 2556

ธปท.เผยแนวโน้มสินเชื่อไตรมาส 2 ยังขยายตัวดี ส่วนไตรมาสแรกโตลดลงเล็กน้อย แต่ปัญหาหนี้เสียน้อย กระจุกในสินเชื่อรถยนต์
นายอานุภาพ คูวินิชกุล ผู้อำนวยการอาวุโส ฝ่ายกลยุทธ์สถาบันการเงิน ธนาคารแห่งประเทศไทย (ธปท.) กล่าวว่า สินเชื่อของระบบธนาคารพาณิชย์ในไตรมาส 1 ที่ผ่านมาขยายตัว 13.2% ชะลอลงเล็กน้อยจากไตรมาสก่อนหน้าที่ 13.7% ส่วนแนวโน้มการขยายตัวของสินเชื่อในไตรมาส 2 ปีนี้จะเป็นอย่างไร เป็นเรื่องที่ประเมินยาก เพราะมีตัวแปรจากหลายปัจจัยจัย แต่ทิศทางน่าจะไปในทิศทางเดียวกันอยู่ แม้ภาพรวมของสินเชื่อไตรมาส 1 จะชะลอลงเมื่อเทียบกับไตรมาส 4 ปีที่แล้ว แต่การขยายตัวของสินเชื่อน่าจะมีแนวโน้มดีตามการเติบโตและความเชื่อมั่นของภาคธุรกิจที่ยังอยู่ในระดับที่ดี 
ทั้งนี้ ผลการดำเนินงานของระบบธนาคารพาณิชย์ในไตรมาส 1 ที่ผ่านมา พบว่า ระบบธนาคารพาณิชย์มีเสถียรภาพ สินเชื่อขยายตัวได้ต่อเนื่อง คุณภาพสินเชื่ออยู่ในเกณฑ์ดี โดยหนี้ไม่ก่อให้เกิดรายได้(เอ็นพีแอล)ทั้งระบบมีจำนวน 2.56 แสนล้านบาท ของสินเชื่อรวมทั้งระบบประมาณ 9.8 ล้านล้านบาท ซึ่งเมื่อคิดเป็นสัดส่วนของเอ็นพีแอลต่อสินเชื่อรวมที่ยังไม่หักกันสำรองแล้วลดลงเหลือ 2.2% ของสินเชื่อรวม จากไตรมาสก่อนอยู่ที่ 2.3% ของสินเชื่อรวม โดยสินเชื่อรถยนต์(ลิสซิ่ง)เป็นสินเชื่อเพื่อการอุปโภคบริโภคที่มีเอ็นพีแอลเพิ่มขึ้นมากที่สุด 1,700 ล้านบาท หรือเพิ่มจาก 1.15 หมื่นล้านบาท เป็น 1.32 หมื่นล้านบาท 
ขณะที่ กำไรสุทธิของระบบธนาคารพาณิชย์เพิ่มเป็น 5.23 หมื่นล้านบาท เพิ่มขึ้นจากไตรมาสก่อนถึง 33.5% ด้านฐานะเงินกองทุนก็แข็งแกร่ง โดยเงินกองทุนต่อสินทรัพย์เสี่ยง(บีไอเอส)ทั้งระบบเฉลี่ยอยู่ที่ 15.8% แม้จะลดลงเล็กน้อยจากไตรมาสก่อนหน้าที่ 16.3% เนื่องจากการปรับลดการนับตราสารหนี้ด้อยสิทธิตามเกณฑ์การนับเงินกองทุนใหม่ แต่ยังถือว่าบีไอเอสสูงกว่าเกณฑ์ขั้นต่ำที่ธปท.กำหนดไว้ที่ 8.5% 
อย่างไรก็ตาม ภาวะเศรษฐกิจไทยในไตรมาสแรกปีนี้ ขยายตัวจากการใช้จ่ายภาคเอกชน ทั้งเพื่อการอุปโภคบริโภคและการลงทุน ส่งผลให้สินเชื่อของระบบธนาคารพาณิชย์ขยายตัวต่อเนื่อง โดยสินเชื่อธุรกิจขยายตัว 10.4% จากไตรมาสก่อน 10.6% สินเชื่อธุรกิจขนาดใหญ่สินเชื่อขยายตัว 4.7% ชะลอลงจาก 7% ในไตรมาสก่อนหน้า สินเชื่อเอสเอ็มอีขยายตัว 16.2% จาก 14.1% ในไตรมาสก่อนหน้า และสินเชื่ออุปโภคบริโภคขยายตัว 20% จากไตรมาสก่อนที่ขยายตัว 21.6% โดยสินเชื่อเติบโตภายใต้เอ็นพีแอลที่ต่ำ แถมธนาคารมีสัดส่วนเงินสำรองต่อหนี้เสียที่เพิ่งกันสำรองเพิ่มขึ้นจากสิ้นปีก่อนถึง 158.9% ส่วนสภาพคล่องของระบบธนาคารพาณิชย์ยังทรงตัว โดยเงินฝากเพิ่มขึ้น 22.4% แม้ว่าสินเชื่อจะขยายตัวดี